Jakob Axel Nielsen (KF), 2009-05-06:
Tak for debatten.
Det er jo et meget vigtigt emne - og jeg synes, Folketinget har haft svært ved rigtig at komme op i det røde felt og kritisere og sige, at det ikke går godt, men man har gjort sig megen umage med ikke at nævne regeringen.
Vi har dog også sat det her i gang, men det kan nu være lige meget, for vi skal ikke sådan sole os, vi skal glæde os over, det går godt, og det er jeg glad for at kunne konstatere at alle anerkender.
Til fru Lone Dybkjær vil jeg med hensyn til det, der blev sagt om at nå målet, sige, at jeg sådan set er enig i, at det når vi aldrig, men det blev i den sammenhæng sagt, at målet med kræftplan II var, at vi kom op i international standard.
Så vil jeg gerne lige rette den misforståelse, at jeg eller andre fra regeringen skulle have skudt hele Forebyggelseskommissionen ned.
Der er mange forslag i den plan, bl.a. er der forslag om afgiftsforhøjelser, men det er vi jo allerede kommet med, og jeg var en af de første til at tale om det sidste sommer i forbindelse med et interview til Politiken.
Så det blev født af regeringen.
Vi har gjort tingene, da tid var.
Jeg er fuldstændig enig med fru Lone Dybkjær i, at rygning er en af de værste faktorer, der er med til at fremkalde kræft, og derfor er det jo så paradoksalt, at hvor alle i dette Ting, fra Enhedslisten til regeringen og Dansk Folkeparti, er enedes om en rygelov, er Det Radikale Venstre det eneste parti, der står uden for vedtagelsen af den lov.
Må jeg så også få lov til at aflive en af de der myter, der er om, at regeringen ønsker, at personalet i det offentlige sundhedsvæsen overgår til det private.
Det er dog det værste sludder, jeg har hørt.
Vi har tilført yderligere 2.500 læger og sygeplejersker til det offentlige.
Der er ca. 43.000 offentligt ansatte sygeplejersker, heraf er ca. 235 – 235! - privatansat.
Vi har 13.000-14.000 læger, 25 - og det er ikke i procent, det er 25 personer - er fuldtidsprivatansat.
Så det er altså ikke rigtigt, hvad der bliver sagt.
Men jeg forstår godt, hvor man politisk vil hen, når man siger, regeringen skubber alt personalet over fra det offentlige, selv om vi rent faktisk har tilført yderligere kræfter til det offentlige.
Jeg er også enig i, at vi skal sætte ind med forebyggelse mod kræft, for det er jo evident, at antallet af kræfttilfælde desværre er stigende i det vestlige samfund, og derfor skal vi selvfølgelig sætte ind med tidlig opsporing, og tidlig opsporing og forebyggelse vil også blive et element i kræftplan III.
De praktiserende læger skal jo bl.a. have hjælp til den tidlige opsporing, ved at de får nogle meget præcise kliniske retningslinjer, for nogle kræftsygdomme er forholdsvis sjældne, og det er derfor ikke sikkert, at den praktiserende læge ser disse sygdomstilfælde så ofte, så derfor skal lægen have nogle kliniske retningslinjer fra Sundhedsstyrelsen, så lægen kan finde ud af, hvilke lamper der er advarselslamper.
Det er igennem de praktiserende læger, vi skal have borgerne til at henvende sig tidligt, og det er de praktiserende læger, der skal kunne se advarselslamperne.
Men som sagt vil jeg gerne takke for en god forespørgselsdebat, og jeg vil gerne takke for den brede enighed, Folketinget viser, om, at der sker store fremskridt på det her væsentlige område.